Skýrsla um eflingu svínaræktar hér á landi Síðastliðið haust skipaði Jón Bjarnason sjávarútvegs - og landbúnaðarráðherra starfshóp sem hafði það verkefni að kanna og leggja fram tillögur um hvernig efla megi svínarækt á Íslandi með sérstöku tilliti til íslenskra aðstæðna hvað varðar fæðuöryggi , fóðuröflun og umhverfissjónarmið . Nefndin var skipuð fulltrúum Svínaræktarfélags Íslands , ráðuneytisins , Matvælastofnunar og LbhÍ . Starfshópurinn lauk nýlega störfum . Í niðurstöðum hans kemur m.a. fram að svínarækt á Íslandi eigi að vera rekin á sömu forsendum og aðrar greinar íslensks landbúnaðar . Við framleiðsluna skuli taka mið af fæðuöryggi þjóðarinnar og hollustu afurðanna ásamt samfélagslegum áhrifum búgreinarinar hvað varðar verðmætasköpun , aukna atvinnu og í að treysta byggð . Starfshópurinn leggur áherslu á að svínarækt og akuryrkja þróist samhliða með það að markmiði að stuðla að hagkvæmari kjötframleiðslu í landinu á grundvelli innlendrar fóðuröflunar og landnýtingar . Með því skapast augljós sóknarfæri sem skylt er að nýta eins og kostur er , ekki síst m.t.t. fæðuöryggis þjóðarinnar , gjaldeyrissparnaðar og nýtingu landgæða . Talið er hægt að stórefla hlutdeild byggs og þar með íslensks korns í fóðri svína . Þá er sagt að efla þurfi rannsóknir í greininni , m.t.t. innlendrar fóðuröflunar , ekki síst vegna hinnar miklu hlutdeildar sem svínakjöt hefur á markaði hérlendis . Þá er lögð áhersla á umhverfismál og nýtingu svínaskíts til áburðar við jarðrækt . Í skýrslunni er einnig fjallað um nauðsyn góðs aðbúnaðar á svínabúum , útgáfa starfsleyfa og eftirlit eigi að vera á einni hendi , verðmyndun lyfja og fleira . Varað er við þeirri þróun að þjappa framleiðslu svínaræktar svo mikið saman að hún fari að stærstum hluta fram á fáum stöðum . Í því sambandi er athygli vakin á þeirri hættu sem fólgin er í stórum rekstrareiningum , bæði m.t.t. öryggis vegna sjúkdómahættu og hugsanlegar skaðabótaskyldu hins opinbera ef t.d. kemur til niðurskurðar af völdum A-sjúkdóma . Loks telur starfshópurinn , að þrátt fyrir þá erfiðleika sem svínaræktin glímir við um þessar mundir , geti hún átt fyrir sér bjarta framtíð í landinu , sé rétt á málum haldið , treyst byggð , eflt atvinnu og aukið á fæðuöryggi þjóðarinnar . Liður í að ná þeim markmiðum eru framangreindar tillögur starfshópsins .